
Coaching som redskab til dannelse af de personlige kompetencer i relationsarbejdet. 

” Hvis organisationen skal nå sine mål både i relation til den primære opgave og i relation til at skabe den gode arbejdsplads, stiller det krav om, at organisationen, laver et (lærings)miljø hvor de personlige kompetencer kan dannes og udvikles.”

Baggrund

Som underviser i arbejdsmiljø i kommuner og regioner er jeg optaget af den stigende fokus der er på arbejdspladsens indsats ift. sundhed, trivsel og arbejdsglæde
.  Fokus kommer bl.a. til udtryk i den nyeste overenskomst, hvor parterne har aftalt, at offentlige arbejdspladser skal lave politikker og handleplaner ift trivsel.

En væsentlig årsag til at trivsel er et skattet emne, er dels manglen på, og kampen om arbejdskraften, dels et højt sygefravær, primært inden for pleje- og omsorgssektoren.  

Regeringen ønsker en sundhedsfremmende indsats, der retter sig mod KRAM (kost, rygning, alkohol og motion). Disse fokuspunkter er valgt, da der er evidens for, at de største individuelle årsager til sygdom er ryge-, alkohol-, kost - og motionsvaner.  Det konkrete svar på arbejdet med trivsel, er ofte en tilbudspalet til medarbejderne om klippekort til fitnesscenter, rygestopkursus, sundhedstjek, sundhedssamtale, sæsonkort til Tivoli/AROS, frugtordning, sund kantinemad, massageordning etc. 

Udover livsstilen, er der bred enighed om, at den største trussel mod sundhed i arbejdslivet, er stress. Der er mange faktorer, der kan være stressorer bl.a. de politiske krav for få ansatte, manglende respekt i offentligheden for arbejdet, konflikt, tidspres, store arbejdsmængder, uklare krav og manglende balance mellem arbejdsliv og privatliv. Der er foretaget mange tiltag for at forbedre det psykiske arbejdsmiljø men erfaringerne viser, at forbedringer ikke klares med snuptagsløsninger.

Jeg oplever at disse mange tiltag ikke løser de væsentlige udfordringer (stress, mistrivsel, højt sygefravær) og tilskriver den manglende succes
, at tiltagene ikke retter sig mod den væsentlige årsag til manglende trivsel:

Hjælperen
 har ikke fået dannet eller er sårbar i forhold til videreudvikling af de personlige kompetencer der efterspørges i det moderne arbejdsliv

En anden årsag er ifølge Gidden
 ”at der er et spændingsforhold mellem Bureaukratiet og professionen, da den moderne fleksible organisation prioriterer omstillingsparathed højere end faglighed og forlanger, at loyaliteten er rettet mod organisationen og ikke mod klienten”. Denne årsag er særdeles vigtig, og jeg forestiller mig, at emnet vil blive bragt ind i coachsessionerne af hjælper, men for at begrænse opgaven, vil jeg ikke fokusere på denne problemstilling.

Problemformulering

Ud fra litteraturstudier vil jeg undersøge:

Har jeg belæg for min påstand: At hjælperen ikke har fået dannet eller er sårbar i forhold til udvikling af de personlige kompetencer, der efterspørges i det moderne arbejdsliv. 

Jeg vil, ud fra konklusionen diskutere:

· Kan coaching være et redskab til dannelse af personlige kompetencer?    

Definitioner

I opgaven bruges:

Hjælper: fællesbetegnelse for alle, der har et arbejde der kombinerer faglighed med relationsarbejde, f.eks. undervisere, pædagoger, terapeuter sygeplejersker, social- og sundhedsassistenter, hjælpere, såvel medarbejdere som ledere… og coachen 

Fokuspersonen: fællesbetegnelse for personen der er i fokus for hjælperens arbejde. Det er den ældre, de pårørende, klienten, patienten, sportsudøveren, den ansatte, barnet i daginstitutionen, den handicappede, eleven, kursisten etc. 

Personlige kompetencer

Med personlige kompetencer mener jeg følelsesmæssig kompetence, relationskompetence, samarbejds- og læringskompetence. Bilag 4 og 4a

Det moderne arbejdsliv

Bilag 5: Modernitetsforståelse

Bliver de personlige kompetencer dannet i uddannelsen og i arbejdslivet?

Uddannelse

Det er forholdsvis nyt, at erhvervsfaglig kompetence deles både i en faglig og i personlige kompetencer og at de er skrevet ind i diverse uddannelsesordninger. Mange undervisere står famlende over for opgaven
.  

· Hvad er personlige kompetencer?

· Hvad skal kursisten kunne?

· Hvordan underviser man f.eks. i relationskompetence? 

· Hvordan måles om fokuspersonen har dannet de ønskede kompetencer? 

En konsekvens af denne famlen kan være, at hjælperen dels ikke får dannet begreber til at begribe de personlige kompetencer, dels ikke får dannet selvsamme kompetencer i grunduddannelsen.

Arbejdspladsen

Organisationer har normalt den opfattelse, at de er sat i verden med et andet formål end at producere kompetenceudvikling. Kompetenceudvikling opfattes som noget der tager tid, ressourcer og opmærksomhed fra det væsentlige, og det forventes, at hjælperen på forhånd har lært dét, der er brug for.

At organisationen har forventning om, at hjælperen på forhånd har lært dét, der er brug for, vidner om manglende viden angående kompetencer. Man kan i princippet aldrig blive færdig med at kompetenceudvikle, da kompetencer er knyttet til situationen og man ikke bare er/bliver kompetent én gang for alle. 

Den kompetente handling er i princippet altid til forhandling og kan diskuteres både internt i organisationen og eksternt blandt brugergrupper og i samfundet som helhed, da den kompetente handling altid ”kommer an på så meget i situationen”.  Handlingen udspiller sig i den konkrete kontekst
 på baggrund hjælperens valg og overvejelser
 og kunne principielt have set anderledes ud.

” en sådan situation får beslutningstageren til at pendle mellem to værdier som modsiger hinanden”
 f.eks: Barnet skal tvangsfjernes/blive i hjemmet og derved trækkes beslutningsprocessen i langdrag.

 For at kunne beslutte sig ”opstår et behov for at opløse eller gøre paradokset usynligt, og det gøres ved at få beslutningen til at se besluttelig ud, dvs. få den til at fremstå som eneste mulige alternativ” 

Dvs. at hjælperen, i yderste konsekvens, bliver handlingslammet (langsom) eller rigid. 
At man i princippet altid kunne have handlet anderledes kan skabe indre- og ydre konflikt. En frugtbar dialog om ”… de antagelser, hvormed vi har retfærdiggjort vores meninger” 
 kalder på et trygt arbejdsmiljø, med en anerkendende praksis. Der skal skabes rum til dialog, som indbefatter, ud over tid og sted, en fælles begrebsforståelse, og en forståelse af, at aktiv lytning er dialogens platform, som skal trænes og læres. Desværre er virkeligheden ikke sådan. 

En væsentlig årsag
 til, at arbejdspladsen ikke sætter personlige kompetencer på dagsordenen er, at leder og medarbejder ikke nødvendigvis har fælles forståelse for - og eller enighed - om, kompetencebegrebet. Hvem vurderer og stadfæster, hvori aktuel kompetence består og hvad behovet er?  Det er en værdidom at blive dømt eller dømme sig selv eller andre kompetente eller inkompetente. Angsten for at blive dømt for let, for ”afsløring” af faglige og personlige svage sider lurer i organisationen, og kan få mange udtryksformer. Kompetencebegrebet kan derved skabe utryghed og, i sig selv, være en årsag til stress, hvis det ikke håndteres kompetent. 

Organisationernes grundantagelse, at det ikke er deres opgave at producere kompetencer og, at kompetenceudvikling stjæler tiden fra det væsentlige, gør det nødvendigt at argumentere for, at der er sammenhæng mellem organisationens succes og kompetencerne. 

Et argument for nødvendigheden af at danne og udvikle de personlige kompetencer er, at den rollebårne autoritet, ikke længere er givet. ” .., at den fundamentale årsag til, at det personlige har fået større betydning, er, at autoriteterne er blevet undergravet og absolutte sandheder relativeret som led i den moderne vestlige samfundsudvikling”

Det betyder, at den kompetente hjælper skal kunne legitimere sine handlinger og finde sin naturlige eller personlige autoritet i mødet med fokuspersonen.

En forstærkende årsag til nødvendigheden af at være personlig kompetent, er at det moderne samfund skaber usikre mennesker. Thomas Ziehe
 er af den opfattelse, at der, på baggrund af den stadig øgede individualisering i samfundet, er opstået en større sårbarhed hos det enkelte menneske, hvilket medfører behov for at blive mødt med respekt og anerkendelse. Dette gælder både for hjælperen og fokuspersonen. 

Det er i den sammenhæng tydeligt at se den negative spiral, hvor hjælpers manglende dannelse af personlige kompetencer fører til, at ”den sårbare” fokusperson ikke føler sig mødt på sit behov om respekt og anerkendelse og derved reagerer så ”den sårbare” hjælper ikke føler sig respekteret og anerkendt. 

At kunne respektere og anerkende den anden fordrer relationskompetence
, at mestre egen sårbarhed fordrer følelsesmæssig kompetence
. 

 Det at ”den moderne organisation betragter alle opgaver, alle kvalitetskriterier og al faglighed som midlertidige” 
 stiller store krav til den enkeltes fleksibilitet, omstillingsparathed og læringskompetence
. I eksistentialistisk perspektiv kan kravet om forandring og ændrede vilkår ” betyde en oplevelse af at miste. ”Ved et sådan tab lurer følelsen af meningsløshed og usikkerhed på formål. Og kan have som konsekvens, at hjælperen brænder ud eller bliver fremmedgjort.

Dette begrunder at hjælper skal rustes til at håndtere omstillingerne, og have personlige kompetencer til at håndtere fokuspersoner i krise.

Polemisk snakker man om ”Den intrigante organisation - fremtidens organisation?”
 At der er flere intriger i arbejdslivet, begrundes med den øgede sårbarhed hos hjælper, presset på personligheden og at alt er relativistisk

Det betyder, at man, for at begå sig i den moderne organisation, må have personlige kompetencer i forhold til samarbejde og konfliktløsning.

Konklusion

Det er sandsynligt, at den enkelte hjælper kan mangle begreber til at begribe, hvad kompetencer er og til at vurdere egne kompetencer. At have begreber er en forudsætning for at begribe og en forudsætning for at kunne gå i dialog og reflektere over sine meningsperspektiver. 

Sandsynligheden begrundes dels med at uddannelsesinstitutionerne er famlende over for opgaven og dels med, at arbejdspladsen ikke ser det som sin primære opgave og derfor ikke afsætter ressourcer til at arbejde med de personlige kompetencer.

Udvikling af kompetencer på arbejdspladsen kan være både følsom og vanskelig. 

1. Der er ikke en ens opfattelse af, hvilke kompetencer der er behov for og hvordan de udspiller sig. 

2. Den enkelte har ikke lyst til at sætte egne kompetencer på dagsordenen af angst for at blive dømt for let 

Perspektivering

Behov for dannelse og udvikling af personlige kompetencer 

For at kunne håndtere kravene i det moderne arbejdsliv skal hjælper kunne: 

1. Metareflektere over egne kompetencer. 

2. Håndtere, at den kompetente handling altid er til forhandling og snarere et socialt - end et individuelt fænomen og det stiller krav til hjælper om at: 

a. kunne legitimere sine handlinger og finde sin naturlige eller personlige autoritet i mødet med fokusperson og kollegaer 

b. bedømme grundlaget (berettigelsen) for sine overbevisninger ”at undersøge de antagelser, hvormed vi har retfærdiggjort vores meninger” 
 

c. have mod til at handle og være fleksibel og refleksiv i forhold til egne og andres handlinger

d. arbejde med og finde sine personlige mål, værdier og holdninger

3. Håndtere, at der er grobund for et konfliktfyldt og intrigant arbejdsmiljø.

At begribe kompetencebegrebet, at kunne ”se” egne kompetencer”, finde egne mål, værdier og holdninger og legitimere sine handlinger, kræver viden, ord/begreber… læring og refleksion, hvilket også er ord, der bruges til at karakterisere de krav, det moderne samfund stiller til hjælperen/mennesket.

Læring

Man skal mestre metarefleksion til en realistisk selvvurdering og vurdering af egne kompetencer. 

Illeris kalder refleksion af særlig karakter for læring.  Den særlige (tranformerende) refleksion er når man kan: ” bedømme grundlaget (berettigelsen) for sine overbevisninger”, det vil rationelt sige, at undersøge de antagelser, hvormed vi har retfærdiggjort vores meninger” 
 

Da kompetenceudvikling fordrer læring opstår et nyt dilemma, da læring i sig selv skaber utryghed og øget sårbarhed for ”det sårbare moderne menneske” 

En læring, der involverer ens forforståelse er ofte af akkomodativ karakter. At få sig selv i spil, kan være truende og der skelnes mellem offensiv akkomodation, der overvejende drejer sig om fremadrettet rekonstruering, og defensiv akkomodation, der overvejende tjener til forsvar og beskyttelse af allerede udviklede strukturer.
At være i defensiven kan forårsage konflikt og intriger

Læringsrummet

Læringsrummet skal være af en sådan karakter at ”det sårbare” menneskes behov for at blive mødt med anerkendelse og respekt bliver tilgodeset. 

Da kompetenceudvikling er en never-ending proces, skal læringen ”dryppe” ned over dagligdagen. Det skal være muligt at veksle mellem refleksion i læringsrummet og handling/ageren i hverdagen. Derfor skal læringsrummet være der både jævnligt og ved akutte behov. 

Da læring er en sårbar proces og kompetenceudvikling veksler mellem at vær et aktiv og et benhårdt krav og i værste fald et rødt kort, mener jeg, at det er vigtigt at etablere et læringsrum, der er personligt, hvor hjælperen ikke er bange for at afsløre sig eller bange for andre konsekvenser end dem, hjælper selv træffer.  

Læringsrummet skal skabe mulighed for at kunne ”bedømme grundlaget (berettigelsen) for sine overbevisninger”, det vil rationelt sige, at undersøge de antagelser, hvormed vi har retfærdiggjort vores meninger” 
, 

I forhold til overnævnte krav mener jeg, at coaching et værdigt bud,som læringsrum/redskab.

Coaching som læringsredskab

Coachen er, i princippet, værdineutral. Coachens grundantagelse er, at det enkelte menneske har de nødvendige ressourcer til at opdage og skabe de positive muligheder og forandringer, der er behov for. At fokuspersonen selv er ansvarlig for at handle, lære og forandre. Hvis man ønsker at skabe forandringer sammen med andre, indebærer det, paradoksalt nok, at man må opgive enhver ide om, at disse mennesker skal eller må forandre sig
 

Coachen anerkender, at den enkeltes ret til at have de tanker og synspunkter som man nu engang har.  Coachen har ingen dagsorden og mål på andres vegne. Fokuspersonen sætter dagsordenen.

I coaching er det ikke et spørgsmål om at finde den rette forklaring, men at lede efter forståelse, som kan åbne for nye handlemuligheder.  

Coachens vigtigste redskab er at få mening i ordene frem. Vi skaber vores verden og giver den mening gennem ord.  Udvikling er derfor sprogudvikling. Når man ikke længere føler at man sidder fast i en eller anden situation er det fordi man har fået nye ord, der peger i ny retning, dvs. at historier kan redigeres eller der kan skabes nye via samtale. I dette - og i coachens arbejde - er spørgsmål det centrale redskab. 

Coachen lytter efter om der er ord/ sprogbrug, der fastholder fokuspersonen og er hæmmende for det denne vil.  Der arbejdes for at kassere de ord og sætninger der ikke bringer én videre. Coachen lytter efter ord der er fremmende, giver energi og er hjælpsomme (f.eks. positive overbevisninger).

 Coachen lytter efter fordomme, generaliseringer, undladelser, forvrængning som kan øve indflydelse på fokuspersonens fortolkninger, lytter (her også sansebaseret) efter følelser og værdier. 

Coachen kan, ved at gentage det sagte (spejling) og spørge til tanker og følelser (samspillet mellem det emotionelle og kognitive) rette fokuspersonens opmærksomhed mod dennes egen virkelighedsopfattelse.

Coachen kan sige, hvad hun registrerer (spejling), f.eks i forhold til stemmeføring og tonefald eller i forhold til evt. motorisk uro, hurtige vejretrækninger, bestemte bevægelser eller rødmen og herved få fokuspersonen til at være opmærksom på egne tanker, følelser, handlinger og perspektiver.

Coachen spørger ind til og skærper opmærksomheden mod perspektivet/overbevisningen, F.eks.  ”hun er svag”

· Er der indre stemmer, som taler for eller imod? Hvad siger de, hvordan, og med hvilken styrke. Får det billeder, lyde, stemninger, følelser frem? 

· Coachen kan chunke op eller ned. Hvis fokuspersonen er meget generel f.eks. ”hun er svag”, chunker coachen ned. ” hvad betyder svag”?, Gælder det for alle og altid”? etc. Hvis fokuspersonen er meget specifik, kan coachen chunke op.

· Coachen kan hjælpe fokuspersonen med at se nye perspektiver/følelser/billeder ved enten at associere fokuspersonen ind oplevelser, i første position eller disassociere fokuspersonen fra oplevelse over i 2. og 3. position. Coachen er meget opmærksom på det sprog, fokuspersonen anvender, da det kan ”afsløre” om fokuspersonen er i den formodede position.

Med alt dette sættes perspektivet i perspektiv og der skabes forhåbentlig en bevidsthed om, at anden fortolkning er mulig, så handlingen eller reaktionen reframes.

Hvis coachingen skal være realistisk læringsredskab må organisationen først erkende og anerkende behovet for kompetenceudvikling og arbejde på at skabe et fælles mentalt landskab/begrebesdannelse
, dannelsen kan understøttes af seminarer og workshops. 

Jeg mener at man med fordel i fællesskab kan dagsordensætte

· Det moderne samfund

· At virkeligheden er noget der konstrueres

· Hvad er viden og forskellige vidensformer
 

· Hvad er personlige kompetencer (læringskompetence, relationskompetence og samarbejdskompetence)
 

Der skal være en fælles forståelse for og accept af at 

· læring tager tid, det er et knokkelarbejde og involverer mange følelser for den enkelte at arbejde med sine fagpersonlige kompetencer 

· man i princippet aldrig bliver færdig med at kompetenceudvikle sig, da kompetencer er knyttet til situationen og man ikke bare er/bliver kompetent en gang for alle. 

· Vi er relationsafhængige og vores egen ageren har stor indflydelse på egen og andres trivsel 

Desuden er det forudsætning:

· At coachingen er frivillig 

· At fokuspersonen er enig i, at det overordnede mål er, at han/hun får sat en erkendelsesproces i gang, der giver grundlag for at få stor personlig autoritet og forståelse for egne faglige virkemidler.

Kompetencer

Kompetencebegrebet kan forstås ud fra de tre kundskabsformer epistéme (den sande viden), phronesis (den sande viden i situationen) og techne (viden hvordan), som Aristoteles har beskrevet.
 

De to vidensformer, Den sande viden i situationen og Viden hvordan, er der en del tavs viden
 og er kontekstafhængige

At kunne handle ud fra de tre kundskabsformer kræver et fundament, en personlig dannelse som beskrives ud fra Jan Tønne Hansens begreb ”kvalificeret selvbestemmelse” og, Jesper Juel og Helle Jensen ”Pædagogisk relationskompetence, fra lydighed til ansvarlighed” 
  

At have læringskompetence, samarbejdskompetence og følelsesmæssig kompetence fordrer kvalificeret selvbestemmelse og pædagogisk relationskompetence
 

Der er behov for at have en modernitetsforståelse som baggrund for at forstå behovet for kompetenceudvikling

Coaching som læringsredskab til dannelse af de personlige kompetencer, - en case-







Bilag 1

De tre kundskabsformer.

I det følgende vil praksis være repræsenteret fra casehistorien

Aristoteles
 har beskrevet viden som tre kundskabsformer epistéme, phronesis og techne

Episteme - viden, der er endegyldigt sand

Den epistemiske kundskab handler om at vide og at vide hvorfor. Det er den 
”sande” viden. Episteme er videnskabelig kundskab, der er universel og invariabel, den hviler på logiske og analytiske argumenter og kan ledes tilbage til principper og lovmæssigheder. Den viden, der produceres, er uafhængig at tid, rum og kontekst og er baseret på rationalitet. Viden er eksplicit og skal kunne forstås af ethvert fornuftsvæsen. De videnskabelige kundskaber erhverves ved, at mennesket (videnskabsmanden) beskriver, betragter og analyserer. 

I opgaven er beskrivelsen af ”Det moderne” og behovet for udvikling af personlige kompetencer, en sådan viden. At vide og vide hvorfor indeholder begrebsdannelse.

F.eks.: Pædagogen ved noget om autisme og konsekvenspædagogik. 

Phronesis - viden om, at det altid kunne være anderledes.

Phronesis er kundskaben at vide, hvilke handlinger, der er til bedste for mennesket; en slags etisk knowhow kombineret med evnen til at handle rigtigt. Det gode liv knyttes til det, der er rigtigt at gøre i situationen ”Phronesis er således viden for praksis, idet phronesis bestemmer det rette princip for den moralske handling” (Scheel (2000) s. 28). 

Den phronesiske kundskab, som er kontekstbundet, indeholder noget alment, som hører til det at være menneske og noget særskilt, som er, hvordan det almene kommer til udtryk. Det almene er målene for det gode. Der er mange valg og overvejelser i forhold til, hvordan man opnår det gode, en afvejning mellem det almene og det særskilte. 

Man skal i situationen fornemme, hvad der er rigtigt. F.eks. at gøre det gode eller at gøre det rigtige. 

Det gode, i case-situationerne, kan være at tage hensyn til, at Emma er morgensur (det særskilte) og behøver hjælp til at tørre op, det rigtige kan være at Emma selv skal tørre op efter sig for at lære at holde rent og indgå i et fællesskab. (det almene). 

Den phronesiske kundskab udøves ved skøn, er erfaringsbaseret og personlig. Phronesis bygger på mellemmenneskelige relationer, kommunikation og dialog, situationsfornemmelse, helhedsforståelse og samarbejdsevne.  

Pædagogen lytter til Emma og justerer principper og handlinger i forhold til hende. Hun skal samarbejde med kollegaer (og organisationen) om Emma, og, via dialog, sammenstemme værdier, mål og handlinger.  For at kunne respondere på det særskilte har pædagogen brug for alle tre vidensformer og en veludviklet klangbund

Techne – viden, der er kendetegnet ved kunstnerisk dygtighed.

Techne handler om at vide, hvordan i forhold til et bevidst mål. Techne er praksisnær viden, som eksperten er i besiddelse af. Techne er en funktionel, teknisk procedurekundskab, en teknisk know how, der omfatter en forestilling om og en vurdering af, hvordan handlinger skal udføres. Techne er konkret, variabel og kontekstafhængig.
Eksperten forstår de principper, der ligger til grund for det, som skal udføres.

F.eks.:  pædagogen forestiller sig, hvordan Emma skal vækkes, så det bliver så rart som muligt. Hvad hun vælger afhænger af en vurdering i situationen - af konteksten. Skal Emma, hav lov at bruge 10 min til at vågne op? Kan hun være mere træt i dag end i går? Er det noget hun kan se frem til at komme op til etc?

Jo flere praksiserfaringer hjælper får, jo mere udviklede og varierede bliver hendes tanker og ideer og hun får fornemmelserne indlejret i kroppen.

Kundskaben techne indeholder både viden om principper for professionsudøvelsen bl.a. empirisk viden og viden om, hvad der skal gøres i en konkret situation. 

I forhold til at få Emma til at stå op, indeholder techne en kropslig empati, som rummer mere end forestillingsevnen om en handling. Den kropslige empati er en forudsætning for, at man kan overskue Emmas bevægestrategier og tilpasse sin egen derefter. Skal Emma have en hjælpende hånd og hvordan? En del af kundskaben techne er tavs viden.

Ingen af kundskabsformerne er tilstrækkelig i sig selv, i forhold til at handle kompetent i praksis.

I kundskaben Techne, er både den phronetiske og den empiriske kundskab integreret. Hvis hjælper ikke har den phronetiske og empiriske kundskab vil hun ikke kunne handle kompetent i praksissituationen.

Bilag 2

Tavs viden
 

I modsætning til den rationalistiske (epistéme) opfattelse, mener Wackerhausen, at enhver kompetent praksis har en tavs side, der falder uden for bøgernes og sprogets grænser. (Den techne og phronetiske kundskab). Dels har fagudøveren ikke bevidst adgang til hele grundlaget for sine egne handlinger, dels, hvis dele af grundlaget er bevidst, kan det ikke beskrives eller indfanges i klare sætninger og entydige regler. Det ligger uden for eller i periferien af i-tale-sættelsens grænser. 

Den tavse viden kan deles op aktuel tavs viden og principiel tavs viden. 

Aktuel tavs viden og principiel tavs viden.

Aktuel tavs viden dækker den viden, som mennesket er i besiddelse af, men som ikke er sprogligt i-tale-sat, men som alligevel kan i-tale-sættes på en udtømmende måde. 

Principiel tavs viden er viden, der i mere principiel forstand ligger uden for det eksakte sprogs grænser. Denne viden kan komme til udtryk via symboler i musik eller poesi. Men viden kan kun begribes i kraft af den resonans, den skaber i den person, som læser eller hører det. Uden oplevelser af f. eks. smerte og glæde mangler den klangbund, som skal give symbolerne betydning.

Dette mener jeg er overordentlig vigtigt, da pædagogen må besidde en sådan klangbund, for at kunne leve sig ind i Emmas behov, der i situationen kommunikeres med aggression. Den principielle tavse viden er empatiens resonansbund.

Derfor vil fag-læring/udvikling også være personlig udvikling. Fagligheden udspiller sig på baggrund af ens forforståelse
 og sker i kraft af egen eksistens.

Den tavse viden omfatter det kropslige, det sanselige og det emotionelle. Jo nærmere vi kommer det sociale, det psykiske og betydningsmæssige, jo mere fylder de tavse sider.
 

Pædagogik er i høj grad samspil mellem teoretisk viden og praktisk kunnen. F.eks. hvordan får pædagogen Emma til at tørre op? Der er sikkert nogle pædagoger, der kan få hende til det uden konflikt og andre der ikke kan.  Hvad er det pædagogen sanser og bruger som ”tavs viden” for at få situationen til at lykkes?

Bl.a. er hænderne et effektivt sensorisk organ, der kan opfange mange fine nuancer. Vi modtager mange informationer om det vi berører, som vi ikke kan få på anden måde. Hænderne er også et handlingsredskab, der f. eks. kan signalere nærhed eller distance, hænderne udtrykker meget om, hvordan vi har det med situationen. Hænderne kan signalere sikkerhed, de kan også signalere det modsatte og begge dele smitter af på Emma.
 

Bliver Emma taget hårdt i armen, når hun skal ind på sit værelse, eller bliver hun ført med nænsom hånd? Selve grebet kan være konflikt op- eller nedtrappende.

Der er forskel mellem den talte viden og kroppens tavse automatiserede viden. Her er det værd at være opmærksom på, at kroppen ikke altid gør det, hovedet ved den skal gøre. Der er forskel på at vide noget om ”hvad” kontra ”hvordan”. At vide ”hvordan” lærer man ved at se, imitere, ved at få vejledning og feedback. Ved at gøre, sanse og erfare.

Det er ikke al tavs viden, der er af kvalitet. Som Wackerhausen siger: ”..alt hvad der er tavst og legemliggjort i den etablerede fagudøvelse, er bestemt ikke tavs viden, men måske rettere tavs ideologi, virkningsløse (eller eventuelt skadelige, uhensigtsmæssige) rutiner og vaner.”

Dette kommer f.eks. tydeligt til udtryk, hvis den ”tavse viden” er at få Emma ind på værelset ved at bruge magt frem for nænsomhed
. Derfor, siger Wackerhausen, at kritisk analyse af og refleksion
 over praksis er helt essentiel. 

At opøve kropslig empati kræver mange erfaringer/øvelse. 

Bilag 3

Kontekst

De mange kontekster referer til, at alt arbejde udføres i multiple kontekster. Hjælperens egen, borgerens, kollegaernes, institutionens og samfundets.
Handlingen, at få Emma til at tørre op efter sig, udspiller sig i multiple kontekster
. Den ”rigtige” handling kommer an på så meget
 og er afhængig af konteksterne og hvordan disse tolkes.

Hjælper skal kunne reflektere over sin forståelse af situationen (frames
) og situationens tilbagemelding (back-talk
), hvor det tilkendegives om situationen er som antaget og om nødvendigt korrigerer eller omformer sin forståelse (re-framing
). Viden om den rigtige handling skabes i situationen. F.eks. Emma plejer godt at ville tørre op, hvis pædagogen finder kluden og hjælper med at gøre den våd. I den aktuelle situation nægter Emma at tørre op. Hjælper må konsultere sin ”viden” Er det tilfældigt, er der nogle andre i rummet, der påvirker Emma? Har jeg gjort noget andet end jeg plejer? Er hun træt? Hvad skete der i går og for en time siden? Og må ud fra re-framing finde måden at løse situationen på.  

Det er ikke altid, at hjælper bruger sin epistemiske viden f. eks. kan hun fastholde kravet til Emma om at HUN SKAL TØRRE OP, uanset hvad - også selvom det forårsager konflikt.

Det er ikke altid, at hjælper konsulterer sin phroniske viden f. eks. kan hun overse Emmas behov for et langsomt tempo og enten, i utålmodighed, udføre handlingerne for Emma, eller skynde på hende. 

Når hjælper ikke medtænker ovennævnte kan det skyldes: 

· Uvidenhed (man har ikke den fornødne viden eller man har ikke erkendt
 dilemmaet mellem det almene og særskilte) eller 

· Et valg. Man gør noget, man ikke er enig i, for at undgå konflikt. 

I casen kan konflikten opstå med Emma på baggrund af et ønske om at undgå konflikt med kollegaerne. Da grundantagelsen er at der skal være konsekvens bag handlingerne. Spilde -  tørre op, uanset konteksten. Og dermed er dilemmaet mellem det almene og særskilte heller ikke erkendt.

Wackerhausen giver et bud på, hvordan den tavse viden bliver til, hvordan læreprocesserne skal tilrettelægges. ”…, Tavs viden er noget, der genereres eller skabes, hvis de rette betingelser er givet. Disse betingelser er forbundet med praksis, med det oplevede, med det strukturerede erfaringsrum” 

Bilag 3a 

Erfaring.

Illeris’ beskrivelse af erfaringsbegrebet.

En grundlæggende antagelse er, at læring bygger på erfaringer. Enhver erfaring giver potentiel mulighed for læring. Hvis erfaring skal blive til læring, skal der ske en fortolkning via refleksion, hvormed der sker en ny erkendelse, og der er åbnes for nye valg eller handlemuligheder. 

Udgangspunktet er, at vi som mennesker har behov for at forstå vore erfaringer og tilskrive dem mening. At skabe mening betyder at finde mening i en erfaring, at fortolke den. Når vi efterfølgende bruger denne fortolkning som vejledning for vores beslutninger eller handlinger bliver det at skabe mening til læring. 

Refleksionens betydning for læring afhænger af om den er rettet mod problemets indhold, proces eller præmisser.

Indholdet i problemet forholder sig til, hvad vi opfatter, tænker, føler og handler på baggrund af, i den konkrete situation.

Procesrefleksion er en vurdering af, hvordan vi mestrer de forskellige aspekter i problemløsningen i forhold til valg af metoder og til oplevelser og følelser forbundet med processen, samt i hvilket omfang problemløsningen lykkedes. 

Kritisk refleksion indebærer en kritik af præmisserne. Der stilles spørgsmålstegn ved problemet i sig selv og de antagelser og forforståelser, der ligger til grund for fortolkningen af situationen. F.eks. Når Emma vil kramme og sidde tæt efter en konflikt, er præmissen så, at hun vil ”indynde sig” eller er præmissen at hun søger forsoning og anerkendelse”? 

Udover, den kritiske refleksion af antagelserne, er der en kritisk selvrefleksion, der fokuserer på ens psykologiske og kulturelle verdensbillede og de begrænsninger, det kan have. 

”Kritisk refleksion kræver et rum hvori man kan revurdere sine meningsperspektiver og om nødvendigt omdanne dem. Kritisk refleksion drejer sig ikke om handlingens hvordan, men om dens hvorfor.” Illeris(2000) s. 77

Dewey siger, at erfaringer dannes via kontinuitet og samspil. 

Kontinuitet henviser til, at enhver enkelt erfaring viser tilbage til de forudgående og er en forudsætning for de fremtidige.

Samspil vedrører forholdet mellem erfaringens ydre og indre vilkår. 

De ydre vilkår er de fysiske og sociale rammer. Disse rammer har, overordnet, noget at gøre med: 

1. Mulighederne for at trække sig tilbage fra praksis og skabe refleksion
2. En fælles forståelse af, hvad læring er.
3. Værdierne på arbejdsstedet. 
· Værdierne afspejles bl.a. i den holdning, som beskrives i rapporten, at læring af personlige kompetencer tager tiden fra det væsentlige. 
De indre vilkår er personens dannelsesniveau, evner, erfaringer (kvalificeret selvbestemmelse) interesser, motivation og intentioner. 

Som det fremgår af rapporten mener jeg ikke, at arbejdspladserne har etableret det rette ”erfaringsrum” 

Derfor anbefaler jeg:

· at arbejdsstedet sætter kompetencer på dagsordenen og arbejder med en fælles begrebsdannelse

· at læringsrummet skal kunne etableres jævnligt og ved akut opstået behov. Hjælperen får derved et rum til at reflektere over praksis, efterfulgt af at være i praksis, få nye erfaringer at reflektere over. 

Bilag 3b

En refleksionsmodel  - Relation, rygsæk, ramme -

Hjælper indgår i handlingen i et samspil med fokuspersonen. Hjælper skal medvirke til, at der opbygges en relation. Hjælper skal forholde sig til det, som parterne, hver især, bringer med sig ind i situationen fra det levede liv, hvilket kan betegnes som rygsækken. Og hjælper skal forholde sig til den kontekst mødet sker i, her kaldt rammen. 
 

Relationerne. Handlingen sker på baggrund af en relation. Relationen handler om det, der sker, når mennesker mødes, om samspil, kemi, og kommunikation. Om kropssprog, kropskontakt, berøring. Om blufærdighedsgrænser og intimitetszoner.

Hvordan mødet opfattes og tolkes er afhængig af partnernes for -forståelse og perspektiv. Der foregår en oversættelse af det fremmed til ens eget bekendte univers
 (selvreferentialitet.) 

Hjælper skal være bevidst om egen rolle i relationen. Det handler om, at sætte spørgsmålstegn, at reflektere og metareflektere over sin for-forståelse og kontekster, for at kunne sætte sig ind i den andens perspektiv. 

Rygsækken indeholder det historiske levede liv og nutiden:

Opdragelse, normer, kultur, tidligere oplevelser, vaner, rutiner, traumer, biologisk konstruktion, funktionstab, sygdomme, hjerneskade,

-og forhold, der hører den konkrete situation til, som sult, tørst, uforløst seksualitet, stress, udkørthed smerter, fantasier mm. 

Både fokusperson og hjælper medbringer en rygsæk. I hjælpers rygsæk er der, i kraft af uddannelse og erfaring, ”professionalisme”, der giver denne et mere ansvar for relationen og handlingerne. 

For at besidde denne professionalisme må hjælper have en del konkret viden og evne at reflekterer over sig selv i forhold til denne viden. 

Rammen betegner dels den tilstedeværende konkrete fysiske kontekst som tidspunkt, lokalemæssige forhold, farver indeklima, plads til fysisk aktivitet osv. og dels den bagvedliggende kontekst som borgerens pårørende, nærområdet, arbejdsstedets normer, værdier, menneskesyn, normering organisering af arbejdet og sidst men ikke mindst ledelsen. 

Bilag 4

Kvalificeret selvbestemmelse

Hansen(1998) opererer med begrebet kvalificeret selvbestemmelse. Kvalificeret selvbestemmelse er en dannelsesidé der, som begrebet, beskriver den dannelse, der skal til for at blive dannet til, at være sig selv og dermed til at blive kompetent til tilværelsen. Udvikling af kvalificeret selvbestemmelse er betinget af et balanceret forhold mellem kognition, psykedynamik, emotionalitet og handleevne. 

Den kvalificerede selvbestemmelse beskrives ud fra fire tilværelseskompetencer, der alle står i et dialektisk forhold til hinanden.

Den kvalificerede selvbestemmelses tilværelseskompetence. (Hansen 1998, s 104)

	
	 Kvalificering
	Selvbestemmelse

	Udad-

rettethed
	Teknisk tilværelseskompetence

  Aktuelt/potentielt nødvendige

  tale og skriftsproglige, natur-

  videnskabelige, matematiske,

  teknologisk-instrumentelle og

  kropsudfoldelsesmæssige

  basiskompetencer

                   
	 Politisk-etisk tilværelseskompetence

Historisk og aktuel samfundskritisk bevidsthed. Demokratisk bevidsthed og sindelag. Sociomoralsk, økologisk og interkulturel bevidsthed og handlekompetence. Organisatorisk bevidsthed og handlekompetence.

	Indad-

rettethed
	Selvreferentiel tilværelseskompetence

Kognitive kompetencer til:

Refleksion over læringsstrategier.

Selvrefleksion og selvforståelse.

Vurdering af egne kompetencer
	Fænomenologisk tilværelseskompetence

Fri og ufordrejet kontakt med, forståelse for og evne til resonansgivende oplevelse af mangfoldigheden og dynamik i eget (og andres) følelsesliv. Personlig integritet og eksistentiel-etisk dømmekraft. Æstetisk sans og udtryksevne.


I forhold til udviklingen af de personlige kompetencer er specielt den indadrettede kvalificering og den indadrettede selvbestemmelse interessante.

”Med den indadrettede kvalificering udvikles evnen til at træde bagom såvel den udadrettede kvalificering og som den udadrettede selvbestemmelse, og herfra forstå, hvorledes man selv bliver (eller kan blive) medskaber af viden og politisk-etiske synsvinkler, samt hvorledes man selv medkonstruerer forståelse i læresituationers kommunikative udvekslinger.” Hansen (1998 s.106)  

Man skal mestre metarefleksion, til en realistisk selvvurdering og vurdering af egne kompetencer. 

”Indadrettet selvbestemmelse er betinget af, hvorvidt man i sine selvrefleksioner er i stand til frit og ufordrejet at opleve mangfoldigheden i sit følelsesliv, og om man i den sammenhæng har kendskab til, og er åben for at forstå de mere dunkle dynamisk-psylogiske forankrede mønstre og bevæggrunde i og for ens handling og adfærd.” Hansen (1998, s.106)
I forhold til ovenstående træder det tydeligt frem, at den indadrettede selvbestemmelse er central i dannelsen af personlige kompetencer. Det er her, man bliver klar over sig selv, på godt og ondt. Får forståelse for, hvad ens hensigter, motiver og grunde kan være til det, man gør, siger og mener. Derfor er det vigtigt at få belyst, hvilke komponenter Indadrettet selvbestemmelse består af og hvordan disse komponenter dannes.

”I forhold til udvikling af indadrettet selvbestemmelse er det ikke et menneskes handlingsduelighed og identitet, men derimod dets integritet og subjektiveringsevne, der er afgørende” Hansen (1998, s. 107)
Subjektiveringsevne er evnen til frit, ufordrejet og uden refleksiv distance at opleve mangfoldigheden i eget følelsesliv.

Integritet.
At handle med integritet handler om at have forståelse for og mestring af såvel den ydre sociale, som den indre personlige verden..

· ”Indre ansvarlighed er det ansvar, det enkelte menneske har for sig selv, dvs. sine egne grænser, behov, følelser og mål.… Psykologisk set er indre ansvarlighed en udviklingsproces baseret på følelsesmæssige oplevelser og erfaringer, hvis kvalitet primært afhænger af barnets samspil med forældre og søskende”.

· ”ydre ansvarlighed er ansvaret i forhold til de sociale og kulturelle værdier og værdisystemer, som er uden for mennesket og er intellektuelt baseret. Juul (2002, s. 34)

Juul forstår ikke integritet som en fast og veldefineret størrelse, men en relationel oplevelse under konstant forandring. 

Indre og ydre ansvarlighed er kontekst-afhængig, og bygger på emotionelle erfaringer sammen med andre. Der kan være behov for at udvide, nuancere og redefinere sin integritet. 

Man dannes altså ikke af sig selv, men i et samspil med andre og må hele tiden forholde sig refleksivt til sig selv og andre.

Selvfølelse.

Der er stort slægtskab mellem integritet og selvfølelse: 

”Hvad er det bedste jeg kan gøre for at udvikle og styrke min selvfølelse?” Svaret er,

” At handle med integritet” (Juul 2002 s.55)
Juul mener, vi er sådan indrettet, at vi som udgangspunkt vælger at samarbejde også selvom ens integritets krænkes. 

”Dannelse til det at være sig selv ikke kun handler om at lære at gøre ting rigtigt, men også at handler om at gøre de (for ens livsførelse) rigtige ting ”  (Hansens 1998, s.107)

Det er på lang sigt ikke en hensigtsmæssig prioritering, at være ydre ansvarligt frem for at være indre ansvarlig, da det går ud over ens selvfølelse.  jeg tolker det på den måde: Hvis vi tager vare på integriteten udvikles selvfølelsen og modsat, hvis integriteten krænkes, skader det selvfølelsen. 

Empati.

Evnen til empati udvikles på baggrund af integritet og selvfølelse.

”.., så forholder tingene sig nemlig således, at evnen til objektivering – hvormed menes evnen til at leve sig ind i, og forstå og forholde sig til et andet menneskes oplevelsesunivers, som det tager sig ud fra hans eller hendes perspektiv – er dialektisk forbundet med evnen til subjektivering” (Hansen 1998, s. 107)
Man skal kunne se sig selv for, at kunne se den anden. I det ligger der også, at lav selvfølelse svækker evnen til empati.

Empati er, som evnen til integritet, ikke er en fast og veldefineret størrelse, men en relationel oplevelse under konstant forandring. Nutiden, måden vi bliver ”set” af andre, kriser og stress kan også være årsager, der svækker evnen til empati. 

Bilag 4a

Erhvervsfaglig kompetence

Faglig kompetence

+

Personlige kompetencer


Samarbejdskompetence 


Læringskompetence




Følelsesmæssig kompetence


Bilag 5

Modernitetsforståelse

Det senmoderne samfund.

Det senmoderne samfund og modernitetsforståelse er vigtige forudsætninger for at forstå den kontekst, hjælperen skal agere i. 

Der er sket en voldsomt øget refleksivitet i det senmoderne samfund.

“Modernitetens øgede refleksivitet kan beskrives på den måde, at i den moderne verden, forholder vi os ikke blot til naturen, os selv og de andre. Vi forholder os også i stigende grad til, hvordan vi forholder os til naturen til os selv og de andre” (K. Rasborg, Mennesket i det moderne samfund, kapitel 2.)

Det har betydning for de kvalifikationer og kompetencer, især de personlige kompetencer hjælperen skal besidde. ”Jo mere moderne samfundet bliver jo mere behøver det enkelte menneske og institutioner at udvikle evnen til at reflektere over de betingelser for deres eksistens”. (Rasmussen s.144) 

Det senmoderne samfund er præget af hastige sociale - kulturelle - og samfundsmæssige forandringer.

I løbet af de sidste 150 år har samfundet ændret sig fra at være et industrisamfund til et videns - og teknologisamfund, hvor der er sket en stigende globalisering, aftraditionalisering og, individualisering.

Globalisering

Moderne transport - og kommunikationsmidler gør, at mennesker hurtigt kan komme i kontakt med hinanden, hurtigt kan orientere sig og blive opmærksomme på nye muligheder om, hvad der sker i samfundet, nationalt og internationalt.

Aftraditionalisering

 Aftraditionalisering betyder, at vi ikke længere har de traditionelle normer, værdier og overtro og myter (sammenbruddet af de store fortællinger (Loytard).  Den overleverede viden erstattes med faktuel viden, og den enkelte skal, ud fra de mange valgmuligheder, der stilles på alle områder i tilværelsen, finde og definere sine værdier. 

Det moderne samfund karakteriseres af, at tidligere tiders måder at omgås på, måder at opdrage på, værdisystemer, etc. mister sin gyldighed. Derfor er det væsentligt “ at fortsætte det modernes ide om dannelse af sin personlighed til at kunne, turde og ville følge sin egen forstand”. ( Rasmussen, s.140) 

Individualisering

Det enkelte menneske er ikke, som tidligere, forankret i det lokale samfund og i de eksisterende fællesskaber der. Fællesskaber er i dag ikke længere varige fællesskaber, hvor mennesket har en defineret rolle, men midlertidige fællesskaber, hvor mennesket selv skaber indflydelse på fællesskabets udvikling. (Dupont. s.85.) 

Den enkelte må som følge af, at vi lever i det senmoderne samfund, kunne træde ind og ud af en lang række arenaer og må sætte sig selv i scene hver gang. Den enkelte må altså i høj grad være omstillingsparat og være fleksibel. Individualiseringen, betyder, “ at den enkelte, skal finde nye sikkerheder for sig selv og for andre uden tidligere tiders sikkerhedsnet”. (Rasmussen s s.143.)

Det sårbare menneske

Den øgede globalisering og den stigende grad af aftraditionalisering og individualisering, betyder, at den enkelte skal navigere i en verden af kaos. Den enkeltes livsforløb er ikke på forhånd givet. Den enkelte skal selv i stadig højere grad skabe sit eget livsforløb: Karriere, livsstil, værdier m.v. og kommer derved til at stå mere alene.

Det giver på den ene side en øget sårbarhed, men på den anden side en kulturel frisættelse
(Thomas Ziehe), med større frihed og fleksibilitet. (Rasmussen: s.139.)

Bilag 6

Coaching, et redskab til at udvikle de personlige kompetencer -

en fiktiv case-

På en institution for udviklingshæmmede udspiller den sammen scene sig hver morgen.

Emma, en autistisk ung kvinde, bliver vækket kl. 6.

Fortællinger er at Emma skaber konflikt, hun er morgensur ( og det har hun ingen grund/ret til at være), voldelig (slår, kradser og skælder ud når hun skal have tøj på, vaske og når der bliver stillet krav til hende)

Institutionen har en regel, der siger, at hvis man spilder, skal man tørre op efter sig, og Emma spilder ofte. At håndhæve denne regel giver konflikt med Emma om morgenen. Det påvirker alle i fællesrummet/køkkenet. Emma bliver sendt ind på sit værelse. Når pædagogen, senere kommer ind til Emma, er oplevelsen, at Emma forsøger at indynde sig. Hun vil have knus, holdes om og sidde tæt i sofaen.

Coachsessionen-

Coachens første opgave er, sammen med fokuspersonen, at afdække motivationen for at ville coaches. Coachen stille spørgsmål, der får fokuspersonen til at reflektere over sine begrundelser for at ville coaches. Hvad er målet? Hvorfor/ hvordan er målet attraktivt?  Er viljen, til at ville det, tilstede?

Kontaktpædagogen ønsker nye perspektiver på situationen. Hun er optaget af, hvordan hun kan undgå at komme i konflikten med Emma, det stjæler meget energi og skaber uro blandt de øvrige beboere. Pædagoggruppen er ikke enige om, hvordan de skal reagere på Emmas morgensurhed og derfor er det forbundet med et vist ubehag at ”slås med Emma i andres påhør. Pædagogen bliver usikker på sig selv og på hvordan hun skal reagere på Emma. Egentlig har hun lyst til, ikke at stille krav til Emma og at tørre op når hun spilder, men selv at gøre det, men det tør hun ikke, de andre vil sikkert tænke, at hun er svag og man skal stå sammen og være enige. 

I forhold til casepersonen kan jeg, som coach høre og fornemme med mine sanser, at der er mange følelser forbundet med situationen, som relaterer både til relationen til Emma, til de andre beboere, til kollegaerne og til opfattelses/værdisætningen af handlingen. Pædagogen får fortalt en del om sine mål og sin ”virkelighed”

Jeg reflekterer over pædagogens motivation, som både er væk (undgå konflikt, stjæler meget energi) fra og hen imod (større enighed i personalegruppen og sikker på, hvad hun selv mener er rigtigt at gøre og lyst til forandring)     

Coachens vigtigste redskab er at få mening i ordene frem. Vi skaber vores verden og giver den mening gennem ord. F.eks bruger vi metaforer ganske selvfølgeligt og uden at registrere, at de er metaforer. Det har konsekvenser for vores forståelse og dermed vore handlinger f.eks ”konflikten stjæler en masse energi” 

Coachen lytter efter om der er ord/ sprogbrug, der fastholder fokuspersonen og er hæmmende for det, hun vil. 

· Tør ikke

· De andre vil sikker tænke

· Hun er svag

· Man skal være enige

Og efter ord, der giver energi og er hjælpsomme.

· Egentlig har hun lyst til

Coachen vil efterfølgende chunke ind på ordene. 

Fordomme, generaliseringer, undladelser, forvrængning øver indflydelse på mening i det vi opfatter. Fortolkninger er ofte betinget af og forbundet med følelser og værdier. 

· Hun skaber konflikt

· Hun er morgensur 

· Hun reagerer voldeligt

· Hun ville indynde sig

Coachen kan, ved at gentage det sagte (spejling) og spørge til tanker og følelser (samspillet mellem det emotionelle og kognitive), rette fokuspersonens opmærksomhed mod dennes egen virkelighedsopfattelse.

Coachen kan sige, hvad hun registrerer (spejling), f.eks i forhold til stemmeføring og tonefald eller i forhold til evt. motorisk uro, hurtige vejretrækninger, bestemte bevægelser eller rødmen og herved få fokuspersonen til at være opmærksom på sine egne tanker, følelser, handlinger og perspektiver.

Coachen spørger ind til og skærper opmærksomheden mod perspektivet/overbevisningen, F.eks.  ”hun er svag”

· Er der indre stemmer, som taler for eller imod? Hvad siger de, hvordan og med hvilken styrke. Får det billeder, lyde, stemninger, følelser frem? 

· Coachen kan chunke op eller ned. Hvis fokuspersonen er meget generel F.eks. ”man skal være enige”, chunker coachen ned. ” Hvem er man?, Gælder det for alle og altid”? etc. Hvis fokus personen er meget specifik, kan coachen chunke op.

· Coachen kan hjælpe fokuspersonen med at se nye perspektiver/følelser/billeder ved enten at associere fokuspersonen ind i oplevelser, i første position eller disassociere fokuspersonen fra oplevelse over i 2. og 3. position. Coachen er meget opmærksom på det sprog, som fokuspersonen anvender, da det kan ”afsløre” om fokuspersonen er i den formodede position. I anden position kan situationen f.eks. opleves både fra Emmas perspektiv og fra kollegaernes perspektiv.

Med alt dette sættes perspektivet i perspektiv, og der skabes forhåbentlig en bevidsthed om, at anden fortolkning er mulig, så handlingen eller reaktionen reframes.

 F.eks. 

1. Emma vil kysse, kramme og sidde tæt bliver nu til ”Emma vil gerne være gode venner igen og har brug for at blive anerkendt.”

2. Emma er morgensur bliver til Emma er kun morgensur når hun skal tidligt op.

På baggrund af de nye perspektiver aftales hvilke handlinger, fokuspersonen skal afprøve/gøre til næste gang (Actionplan).

1. I stedet for at afvise Emmas behov for anerkendelse, skal hun have en masse opmærksomhed og en spejling på, at hun blev vred, fordi der var noget, hun ikke kunne lide, finde ud af, havde lyst til eller hvad der nu var/er på spil.

2. Skal Emma op kl. 6 eller kan hun sove noget længere? Hvordan kan vi hygge om hende, så hendes morgen bliver lidt bedre …

Kende og udtrykke egne følelser


Kan integrere tanker og følelser


Kunne forstå egne følelser


Kunne styre egne følelser


Kan udtrykke følelser med passende styrke på rette tid og sted








Lytte aktivt


Dialog	


Diskussion


Indgå kompromis


Træffe beslutninger








Danne begreber


Tage initiativ


Udholdenhed


Arbejde metodisk


Fleksibilitet/undersøgende


Arbejde analytisk


Evaluere








Personlig dannelse





Handling, viden hvordan





Den sande 


viden i 


situationen

� I resten af opgaven vil sundhed, trivsel og arbejdsglæde kun blive udtrykt med ordet trivsel


� Rapporten ”VIPS- virksomheders indsats for bedre psykisk arbejdsmiljø” Det nationale Forskningscenter for arbejdsmiljø


� Jeg tillader mig, ud fra min viden som arbejdsmiljøprofessionel, den kontakt jeg har med brugergruppen og den store opmærksomhed, der er fra arbejdsmarkedets parter om ”at gøre noget”, at drage den konklusion, at de tiltag, der indtil nu er gjort, har haft begrænset succes


� Se definitionen på hjælper under overskriften Definitioner


� Person og profession s. 32


� Bogen Person og profession er netop skrevet på baggrund af det famlende, og jeg har, som underviser på Social- og sundhedsskolen selv stået i den dilemmafyldte situation at skulle arbejde med at tilrettelægge undervisningen, så elevernes personlige kompetencer blev dannet.


� Kompetenceudvikling og videnmedarbejdere i staten s. 22


� Konteksten består af fokuspersonens levede og nuværende liv og livsvilkår, funktionsniveau/dannelse, menneskesyn, etik og moral, behov og ønsker for fremtiden. Hjælperens ditto. Det konkrete lokale og omgivelserne. Arbejdspladsens artefakter og grundantagelser og den politiske ramme se bilag 3 og 3b Relation, Rygsæk, Ramme. 


� Valg og overvejelser ud fra de tre kundskabsformer epistéme, techne og phronesis og tavs viden se. bilag 1 og 2


� Person og profession s.114


� Person og profession s. 115


� Illeris (2000) s. 71. Se også bilag 3 Tavs viden.


� Kompetenceudvikling og videnmedarbejdere i staten


� Person og profession s. 16


� Person og profession s. 17


� Se bilag 4 og 4a om de personlige kompetencer


� Bilag 4og 4 a


� Person og profession s. 33


� Bilag  5


� Person og profession s. 44


� Ifølge socialkonstruktivismen som bl.a.  Bateson og Maturanas står for, er virkeligheden en social- konstruktion , der er ikke nogen sandhed og ingen andre opfattelser kan på forhånd udelukkes.  


� Illeris (2000) s. 71


� Modernitetens øgede refleksivitet kan beskrives på den måde, at i den moderne verden, forholder vi os ikke blot til naturen, os selv og de andre. Vi forholder os også i stigende grad til, hvordan vi forholder os til naturen, til os selv og de andre” (K. Rasborg, Mennesket i det moderne samfund, kapitel 2.)


� Illeris (2000) s. 71


� Frit efter Illeris (2000) 


� Illeris (2000) s. 71


� Psykologiske grundtemaer s. 70


� Se bilag 1-6


� Se bilag 5


� Kvalificeret selvbestemmelse bilag 4a  


� De tre kundskabsformer bilag 1


� Bilag 4 b


� Bilag 1


� Bilag 2


� Bilag 3, 3a og 3b


� Bilag 4


� Bilag 4a


� Bilag 5


� Bilag 6


� Bilag 6


� Scheel(2000) s.26-49


� Klangbunden refererer til det, som er principiel tavs viden se s. og til den fænomenologiske tilværelseskompetence beskrevet af Jan Tønnes Hansen, se litteraturlisten.


� Bilag 2 


� Se litteraturlisten: Steen Wackerhausen ” Tavs viden og pædagogik”


� Forforståelse kan forklares som det videns- og dannelsesniveau vi har i øjeblikket. Se i litteraturlisten under bl.a.: Illeris 2000 s.67-81, Hansen 1998 s.387-414, Kristiansen, 2002 in Psykologiske grundtemaer s.171-189   


� Wackerhausen s.197


� Roxendal1992


� En erfaring adskiller sig fra oplevelser og sansning, ved at være bearbejdet oplevelse og sansning.  


� Wackerhausen s. 200


�  Nænsom Nødværge kan være den kompetente og reflekterede handling  


� Se afsnittet om refleksion


�  Rømer Thomas Aastrup (2002)


� Rømer(2002)


� Rømer s. 160


� Rømer s.160


� Rømer s. 160


� At erkende er det samme som at lære og kræver, efter min mening, refleksion. 


� Wackerhausen s.198


� Illeris (2001) ”læring” s. 114-124 og Illeris (2003) ”voksenuddannelse og voksenlæring” s. 117-125.


� Inspirationsmappe til konflikthåndtering/ voldsforebyggelse, Relation, Rygsæk, Ramme, Århus kommunes BST 2002


� Helle Alrø og Marianne Kristiansen i Psykologiske grundtemaer 2002

